# *PROJEKTS*

**LATVIJAS REPUBLIKAS MINISTRU KABINETS**

|  |  |
| --- | --- |
| 2021. gada \_\_.\_\_\_\_\_\_\_\_ | Noteikumi Nr. (prot. Nr. .§) |

Rīgā

**Radiācijas drošības ekspertu un medicīnas fizikas ekspertu noteikumi**

Izdoti saskaņā ar

likuma ''Par radiācijas drošību un kodoldrošību''
5. panta 4.2 punktu

1. Noteikumi nosaka:

1.1. radiācijas drošības ekspertu un medicīnas fizikas ekspertu sertificēšanas kārtību;

1.2. kārtību, kādā izsniedz un reģistrē sertifikātu, pagarina tā termiņu un anulē to;

1.3. ekspertu darbības uzraudzības kārtību;

1.4. ekspertu pienākumus;

1.5. eksperta atzinuma saturu un tajā ietveramās minimālās prasības.

**1. Ekspertu sertificēšanas vispārīgie nosacījumi**

2. Radiācijas drošības eksperts ir persona, kurai ir nepieciešamās zināšanas, apmācības un pieredze, lai veiktu darbības, kas minētas šo noteikumu 36., 37. un 38. punktā, un sniegtu konsultācijas par aizsardzību pret jonizējošo starojumu ar mērķi nodrošināt cilvēku efektīvu aizsardzību, un kura saņēmusi Valsts vides dienesta Radiācijas drošības centra (turpmāk – centrs) izsniegtu sertifikātu.

3. Medicīnas fizikas eksperts ir persona, kurai ir nepieciešamās zināšanas, apmācības un pieredze, lai veiktu darbības, kas minētas šo noteikumu 36., 37., 38. un 39. punktā, un sniegtu konsultācijas ar radiācijas fiziku saistītos jautājumos medicīniskās apstarošanas jomā, un kura saņēmusi centra izsniegtu sertifikātu.

4. Radiācijas drošības un medicīnas fizikas eksperta (turpmāk – eksperts) sertifikāta pretendentam (turpmāk – pretendents), nepieciešama atbilstoša izglītība un apmācības, lai veiktu darbības ar jonizējošā starojuma avotiem, un šāda pieredze darbā ar jonizējošā starojuma avotiem:

4.1. vismaz 13 gadu pieredze darbā ar jonizējošā starojuma avotiem, ja iegūts bakalaura grāds vai augstākā profesionālā izglītība, un vismaz 7 gadu darbību ar jonizējošā starojuma avotiem izpildes vai vadīšanas pieredze pieprasītajā sertifikācijas virzienā un jomā;

4.2. vismaz 10 gadu pieredze darbā ar jonizējošā starojuma avotiem, ja iegūts maģistra grāds, un vismaz 5 gadu darbību jonizējošā starojuma avotiem izpildes vai vadīšanas pieredze pieprasītajā sertifikācijas virzienā un jomā;

4.3. vismaz 7 gadu pieredze darbā ar jonizējošā starojuma avotiem, ja iegūts zinātņu doktora grāds, un vismaz 3 gadu darbību jonizējošā starojuma avotiem izpildes vai vadīšanas pieredze pieprasītajā sertifikācijas virzienā un jomā.

5. Šo noteikumu 4. punktā noteiktā pieredze ietver arī izglītības iegūšanas laiku attiecīgajā jomā – praktisko nodarbību laiku radioloģijā, radiogrāfijā, medicīnas fizikā, radiācijas ķīmijā, radioķīmijā, radiobioloģijā, kodolfizikā, radiācijas fizikā vai studiju programmā, kas saistīta ar kodolreaktoru, kodoldegvielas pārstrādes ciklu vai radioaktīvo atkritumu pārvaldības objektu projektēšanu un ekspluatāciju, ja šāda izglītība iegūta.

6. Sertifikātu izsniedz atbilstoši pretendenta zināšanām, apmācībām un pieredzei:

6.1. sertifikācijas virzienā – noteiktai jonizējošā starojuma avotu grupai;

6.2. sertifikācijas jomā – noteiktām darbībām ar jonizējošā starojuma avotu grupu.

7. Radiācijas drošības eksperta sertifikātu izsniedz nemedicīniskajā apstarošanā vai medicīniskajā apstarošanā atbilstoši šo noteikumu 4.1. un 4.2. apakšnodaļā norādītajiem sertifikācijas virzieniem un jomām.

8. Medicīnas fizikas eksperta sertifikātu izsniedz atbilstoši šo noteikumu 4.3. apakšnodaļā norādītajiem sertifikācijas virzieniem un jomām.

9. Sertifikāta darbības termiņš ir pieci gadi. Sertifikātā norāda sertifikācijas virzienu un jomu atbilstoši attiecīgajām eksperta zināšanām, apmācībām un pieredzei.

10. Ja sertifikāts nozaudēts, nozagts, iznīcināts vai neatjaunojami bojāts, centrs izsniedz sertifikāta dublikātu.

**2. Centra kompetence**

11. Sertificēšanu veic centrs.

12. Centrs:

12.1. izskata un izvērtē pretendenta iesnieguma un tam pievienoto dokumentu atbilstību šajos noteikumos noteiktajām prasībām;

12.2. nepieciešamības gadījumā konsultējoties ar nozares institūcijām, profesionālajām asociācijām, biedrībām, nodibinājumiem, izglītības vai zinātniskajām iestādēm, pieņem lēmumu par sertifikāta izsniegšanu, pagarināšanu, anulēšanu, kā arī par atteikumu izsniegt sertifikātu;

12.3. izskata iesniegumus par ekspertu darbības pārkāpumiem;

12.4. veic ekspertu profesionālās darbības uzraudzību un izvērtēšanu;

12.5. izvērtē citus ar ekspertu sertificēšanu saistītus jautājumus.

**3. Eksperta sertificēšanas kārtība**

13. Pretendents iesniedz centrā iesniegumu sertifikāta saņemšanai, kurā norāda pretendenta:

13.1. vārdu un uzvārdu;

13.2. personas kodu;

13.3. kontaktinformāciju (tālruņa numuru, elektroniskā pasta adresi);

13.4. līdzšinējās profesionālās pieredzes aprakstu darbību ar jonizējošā starojuma avotiem veikšanā vai vadīšanā attiecībā uz katru sertifikācijas virzienu un darbību, kurā pretendents vēlas saņemt sertifikātu.

14. Pretendents iesniegumā sertifikāta saņemšanai norāda visus sertifikācijas virzienus un jomas, kurās pretendents vēlas saņemt sertifikātu atbilstoši šo noteikumu 4. nodaļai.

15. Iesniegumam pievieno:

15.1. izglītību apliecinošu dokumentu kopijas;

15.2. dzīves gaitas aprakstu (Curriculum Vitae);

15.3. profesionālo kvalifikāciju un apmācības apliecinošu dokumentu kopijas;

15.4. sarakstu ar pretendenta izstrādātajiem dokumentiem, piemēram, radiācijas drošības kvalitātes nodrošināšanas programmām, jonizējošā starojuma avotu demontāžas un likvidēšanas plāniem vai citiem plāniem un programmām radiācijas drošības un kodoldrošības jomā, piemēram, vides monitoringa programmām un plāniem sagatavotībai radiācijas avārijām un rīcībai radiācijas avāriju gadījumā.

16. Centrs viena mēneša laikā no iesnieguma saņemšanas dienas izskata pretendenta iesniegumu, pārbauda pretendenta atbilstību šo noteikumu prasībām un pieņem lēmumu par sertifikāta izsniegšanu vai atteikumu izsniegt sertifikātu, ja pretendents neatbilst šo noteikumu prasībām vai ir sniedzis nepatiesas ziņas, un rakstiski pamato atteikuma iemeslus.

17. Ja nepieciešams pārbaudīt pretendenta iesniegumu un tam pievienoto dokumentu autentiskumu, centram ir tiesības pieprasīt no citām valsts iestādēm un valsts reģistriem to rīcībā esošo informāciju.

18. Sertifikātā iekļauj šādu informāciju:

18.1. sertifikāta reģistrācijas numuru;

18.2. sertifikāta izsniegšanas datumu;

18.3. sertifikāta darbības termiņu;

18.4. eksperta vārdu, uzvārdu;

18.5. eksperta personas kodu;

18.6. eksperta sertifikācijas virzienus un jomas.

19. Centrs piecu darbdienu laikā pēc sertifikāta izsniegšanas ievieto Valsts vides dienesta tīmekļa vietnē šo noteikumu 18.1., 18.2., 18.3., 18.4. un 18.6. apakšpunktā minēto informāciju un eksperta kontaktinformāciju (tālruņa numuru, elektroniskā pasta adresi).

20. Tīmekļa vietnē publicēto informāciju par ekspertu centrs dzēš pēc sertifikāta darbības termiņa beigām vai tā anulēšanas.

**4. Ekspertu sertifikācijas virzieni un jomas**

**4.1. Radiācijas drošības eksperta nemedicīniskajā apstarošanā sertifikācijas virzieni un jomas**

21. Radiācijas drošības eksperta nemedicīniskajā apstarošanā sertifikātu izsniedz šādos sertifikācijas virzienos - jonizējošā starojuma avotu grupām:

21.1. kodolmateriāli;

21.2. valsts nozīmes objekti;

21.3. radioaktīvie avoti:

21.3.1. slēgti avoti, kuru kopējā radioaktivitāte no 106 reizēm (neieskaitot) līdz 109 reizēm (ieskaitot) pārsniedz normatīvajos aktos par darbību ar jonizējošā starojuma avotiem paziņošanu, reģistrēšanu un licencēšanu noteiktos izņēmuma limitus (turpmāk – lieljaudas avoti);

21.3.2. slēgti avoti, kuru kopējā radioaktivitāte no 103 reizēm (neieskaitot) līdz 106 reizēm (ieskaitot) pārsniedz normatīvajos aktos par darbību ar jonizējošā starojuma avotiem paziņošanu, reģistrēšanu un licencēšanu noteiktos izņēmuma limitus (turpmāk – vidējas jaudas avoti);

21.3.3. slēgti avoti, kuru kopējā radioaktivitāte līdz 103 reizēm (ieskaitot) pārsniedz normatīvajos aktos par darbību ar jonizējošā starojuma avotiem paziņošanu, reģistrēšanu un licencēšanu noteiktos izņēmuma limitus (turpmāk – citas jaudas avoti);

21.3.4. vaļēji lieljaudas avoti;

21.3.5. vaļēji vidējas jaudas avoti;

21.3.6. vaļēji citas jaudas avoti;

21.3.7. dabiskas izcelsmes radioaktīvie materiāli;

21.4. radioaktīvo vielu nesaturoši jonizējošā starojuma avoti:

21.4.1. lineārie paātrinātāji;

21.4.2. rūpnieciskās rentgeniekārtas, kuru radītā jonizējošā starojuma dozas jauda viena metra attālumā no jonizējošā starojuma avota ir lielāka par 0,1 Sv/h – lieljaudas iekārtas,

21.4.3. rentgendefektoskopijas iekārtas;

21.4.4. nemedicīniskās rentgeniekārtas, kuras lieto nemedicīniskās attēlveidošanas nolūkā;

21.4.5. citas rūpnieciskās, pētnieciskās un bagāžas kontroles rentgeniekārtas.

22. Radiācijas drošības eksperta nemedicīniskajā apstarošanā sertifikātu izsniedz šādās sertifikācijas jomās - darbībām ar jonizējošā starojuma avotu grupu:

22.1. kvalitātes nodrošināšanas dokumentu sagatavošana;

22.2. mērījumu veikšana:

22.2.1. darba vietas monitorings;

22.2.2. kvalitātes mērījumi;

22.3. konsultāciju sniegšana par:

22.3.1. pasākumiem aizsardzībai pret jonizējošo starojumu;

22.3.2. radioaktīvo avotu transportēšanu;

22.3.3. radioaktīvo avotu ražošanu;

22.3.4. radioaktīvo atkritumu apsaimniekošanu;

22.3.5. jonizējošā starojuma avotu demontāžu un likvidēšanu;

22.3.6. jonizējošā starojuma avotu uzstādīšanu un tehnisko apkopi.

**4.2. Radiācijas drošības eksperta medicīniskajā apstarošanā sertifikācijas virzieni un jomas**

23. Radiācijas drošības eksperta medicīniskajā apstarošanā sertifikātu izsniedz šādām jonizējošā starojuma avotu grupām – sertifikācijas virzieniem:

23.1. radioaktīvie avoti brahiterapijā:

23.1.1. slēgti lieljaudas avoti;

23.1.2. slēgti vidējas jaudas avoti vai slēgti citas jaudas avoti;

23.2. radioaktīvie avoti kodolmedicīnā:

23.2.1. vaļēji lieljaudas avoti;

23.2.2. vaļēji vidējas jaudas vai vaļēji citas jaudas avoti;

23.3. radioaktīvo vielu nesaturoši jonizējošā starojuma avoti radioterapijā:

23.3.1. lineārie paātrinātāji;

23.3.2. citas radioterapijas iekārtas;

23.4. radioaktīvo vielu nesaturoši jonizējošā starojuma avoti radiodiagnostikā – radiodiagnostikas iekārtas;

23.5. medicīniskās rentgeniekārtas, kuras lieto nemedicīniskās attēlveidošanas nolūkā.

24. Radiācijas drošības eksperta medicīniskajā apstarošanā sertifikātu izsniedz šādām darbībām ar jonizējošā starojuma avotu grupu – sertifikācijas jomām:

24.1. kvalitātes nodrošināšanas dokumentu sagatavošana;

24.2. mērījumu veikšana:

24.2.1. darba vietas monitorings;

24.2.2. kvalitātes mērījumi;

24.3. konsultāciju sniegšana par:

24.3.1. pasākumiem aizsardzībai pret jonizējošo starojumu;

24.3.2. radioaktīvo atkritumu apsaimniekošanu;

24.3.3. jonizējošā starojuma avotu demontāžu un likvidēšanu;

24.3.4. jonizējošā starojuma avotu uzstādīšanu un tehnisko apkopi.

**4.3. Medicīnas fizikas eksperta sertifikācijas virzieni un jomas**

25. Medicīnas fizikas eksperta sertifikātu izsniedz šādām jonizējošā starojuma avotu grupām – sertifikācijas virzieniem:

25.1. radioaktīvie avoti brahiterapijā:

25.1.1. slēgti lieljaudas avoti;

25.1.2. slēgti vidējas jaudas avoti vai slēgti citas jaudas avoti;

25.2. radioaktīvie avoti kodolmedicīnā:

25.2.1. vaļēji lieljaudas avoti;

25.2.2. vaļēji vidējas jaudas vai vaļēji citas jaudas avoti;

25.3. radioaktīvo vielu nesaturoši jonizējošā starojuma avoti radioterapijā:

25.3.1. lineārie paātrinātāji;

25.3.2. citas radioterapijas iekārtas;

25.4. radioaktīvo vielu nesaturoši jonizējošā starojuma avoti radiodiagnostikā – radiodiagnostikas iekārtas;

25.5 medicīniskās rentgeniekārtas, kuras lieto nemedicīniskās attēlveidošanas nolūkā.

26. Medicīnas fizikas eksperta sertifikātu izsniedz šādām darbībām ar jonizējošā starojuma avotu grupu – sertifikācijas jomām:

26.1. kvalitātes nodrošināšanas dokumentu sagatavošana;

26.2. mērījumu veikšana:

26.2.1. darba vietas monitorings;

26.2.2. kvalitātes mērījumi, tehnisko parametru mērījumi;

26.3. konsultāciju sniegšana par pasākumiem aizsardzībai pret jonizējošo starojumu.

**5. Sertifikāta darbības termiņa pagarināšana**

27. Lai pagarinātu sertifikāta darbības termiņu, pretendents vismaz divus mēnešus pirms sertifikāta darbības termiņa beigām iesniedz centrā iesniegumu, tam pievienojot dokumentus, kas apliecina sertifikāta darbības termiņa laikā veikto profesionālo darbību un pretendenta profesionālās kvalifikācijas saglabāšanu, piemēram, apmācības.

28. Centrs izskata pretendenta iesniegumu un tam pievienotos dokumentus un izvērtē:

28.1. pretendenta darbību sertifikāta darbības termiņa laikā;

28.2. iesniegto dokumentu atbilstību šo noteikumu prasībām.

29. Centrs viena mēneša laikā pēc šo noteikumu 28. punktā minētā iesnieguma saņemšanas pieņem lēmumu par sertifikāta darbības termiņa pagarināšanu vai atteikumu pagarināt sertifikāta darbības termiņu, rakstiski pamatojot atteikuma iemeslus.

30. Sertifikāta darbības termiņu pagarina uz pieciem gadiem.

**6. Sertifikāta anulēšana**

31. Ja centrs konstatē, ka eksperts nav ievērojis šo noteikumu prasības, centrs pieņem lēmumu apturēt sertifikāta darbību uz laiku vai anulēt sertifikātu, 10 dienu laikā par to rakstiski paziņo attiecīgajam ekspertam un aktualizē Valsts vides dienesta tīmekļa vietnē publicēto informāciju.

32. Centrs pieņem lēmumu par sertifikāta darbības apturēšanu uz laiku, ja:

32.1. pēc sertifikāta izsniegšanas par eksperta profesionālās darbības pārkāpumu ir uzsākts kriminālprocess. Sertifikāta darbību šādā gadījumā aptur uz laiku līdz kriminālprocesa noslēgumam;

32.2. eksperta profesionālajā darbībā atkārtoti konstatēti radiācijas drošības un kodoldrošības pārkāpumi, kas nevar radīt būtisku apdraudējumu vai kaitējumu videi vai cilvēkam, bet kuri var ietekmēt radiācijas drošību un kodoldrošību. Sertifikāta darbību šādā gadījumā aptur uz laiku līdz sešiem mēnešiem.

33. Centrs anulē sertifikātu, ja:

33.1. pēc sertifikāta izsniegšanas saņemta informācija, ka sertifikācijai iesniegtie dokumenti ir viltoti vai pretendents centram sniedzis nepatiesas ziņas vai citādi maldinājis;

33.2. eksperts pēc sertifikāta saņemšanas ir krimināli sodīts par pārkāpumiem, kas radušies profesionālās darbības rezultātā;

33.3. eksperta profesionālajā darbībā konstatēts radiācijas drošības un kodoldrošības pārkāpums, kas var radīt būtisku apdraudējumu vai kaitējumu videi vai cilvēkam;

33.4. eksperts atkārtoti sniedzis neatbilstošu atzinumu.

34. Ekspertam, kura sertifikāts ir anulēts, atļauts iesniegt iesniegumu atkārtotai sertificēšanai ne agrāk kā pēc diviem gadiem no dienas, kad pieņemts lēmums par sertifikāta anulēšanu.

**7. Eksperta tiesības un pienākumi**

35. Eksperts ievēro šādas principus:

35.1. eksperta darbība ir likumīga, profesionāla, ētiska un nerada interešu konfliktu;

35.2. eksperta darbība nerada un nepaaugstina riskus, kas rodas no jonizējošā starojuma avota neatbilstošas izmantošanas vai nepiemērotiem pasākumiem aizsardzībai pret jonizējošo starojumu;

35.3. eksperts, veicot profesionālos pienākumus, ir atbildīgs par sniegtā eksperta atzinuma atbilstību faktiskajai situācijai operatora kontrolētajā zonā;

35.4. eksperts piecu darbdienu laikā rakstiski ziņo centram, ja eksperta kontaktinformācija ir mainījusies.

36. Eksperts, kurš saņēmis sertifikātu kvalitātes nodrošināšanas dokumentu sagatavošanai, tiesīgs veikt arī drošības novērtējumu par jonizējošā starojuma dozām, ko saņem iedzīvotāji, saskaņā ar normatīvajiem aktiem par aizsardzību pret jonizējošo starojumu.

37. Eksperts, kurš saņēmis sertifikātu mērījumu veikšanai, tiesīgs veikt arī darba vietas monitoringu saskaņā ar normatīvajiem aktiem par darbinieku apstarošanas kontroles un uzskaites kārtību.

38. Eksperts, kurš saņēmis sertifikātu mērījumu veikšanai vai konsultēšanai par pasākumiem aizsardzībai pret jonizējošo starojumu, saskaņā ar normatīvajiem aktiem par darbību ar jonizējošā starojuma avotiem paziņošanu, reģistrēšanu un licencēšanu, tiesīgs arī:

38.1. apstiprināt jonizējošā starojuma avota izvietojuma montāžas plānu;

38.2. sagatavot eksperta atzinumu par to, ka telpas, ēkas vai teritorijas ekspluatācijas apstākļi atbilst jonizējošā starojuma avota ražotāja nosacījumiem, lai veiktu paredzētās darbības, un plānotās darbības ar jonizējošā starojuma avotu ir pamatotas un nerada tiešus draudus darbiniekiem, iedzīvotājiem un videi.

39. Medicīnas fizikas eksperts, kurš saņēmis sertifikātu mērījumu veikšanai, tiesīgs veikt arī medicīnas radioloģisko ierīču tehnisko parametru novērtēšanu saskaņā ar normatīvajiem aktiem par aizsardzību pret jonizējošo starojumu medicīniskajā apstarošanā.

40. Radiācijas drošības eksperts sniedz konsultācijas jonizējošā starojuma avota lietotājam attiecībā uz:

40.1. aizsardzības pasākumu pret jonizējošo starojumu optimizēšanu un atbilstošu dozu ierobežojumu noteikšanu;

40.2. jaunu jonizējošā starojuma avotu plānošanu un jaunu vai pārveidotu jonizējošā starojuma avotu pieņemšanu ekspluatācijā saistībā ar inženiertehniskajām kontrolēm, konstrukcijas iezīmēm, drošības iezīmēm un brīdinājuma ierīcēm, kas attiecas uz aizsardzību pret jonizējošo starojumu;

40.3. kontroles un pārraudzības zonu iedalījumu kategorijās;

40.4. darbinieku iedalījumu kategorijās;

40.5. darba vietas un individuālā monitoringa programmām un ar tām saistīto darbinieku dozimetriju;

40.6. piemērotām jonizējošā starojuma mēriekārtām;

40.7. radiācijas drošības kvalitātes nodrošināšanu;

40.8. vides monitoringa programmu;

40.9.  radioaktīvo atkritumu un ar tiem saistīto materiālu apsaimniekošanas pasākumiem;

40.10. radiācijas negadījumu un avāriju novēršanas pasākumiem;

40.11. sagatavotības un reaģēšanas pasākumiem avārijas apstarošanas situācijās;

40.12. apstarošanai pakļauto darbinieku apmācības un atkārtotas apmācības programmām;

40.13. radiācijas avāriju un negadījumu izmeklēšanu un analīzi un atbilstošu rīcību stāvokļa uzlabošanai;

40.14. grūtnieču un ar krūti barojošu darbinieču nodarbinātības apstākļiem;

40.15. individuālo aizsarglīdzekļu izvēli un lietošanu;

40.16. klīniskā audita pasākumu veikšanu ārstniecības iestādēs;

40.17. citiem jautājumiem radiācijas drošības un kodoldrošības jomā, t.sk. normatīvajiem aktiem atbilstošas dokumentācijas sagatavošanu.

41. Medicīnas fizikas eksperts sniedz konsultācijas jonizējošā starojuma avota lietotājam attiecībā uz:

41.1. pacientu un citu medicīniskai apstarošanai pakļauto personu aizsardzības pret jonizējošo starojumu optimizāciju, tostarp diagnostikas standartlīmeņu piemērošanu un izmantošanu;

41.2. medicīniski radioloģisko ierīču kvalitātes nodrošināšanu un darbību;

41.3. medicīniski radioloģisko ierīču pieņemšanas pārbaudi;

41.4. tehnisko specifikāciju sagatavošanu medicīniski radioloģisko ierīču iegādei un uzstādīšanai;

41.5. medicīniski radioloģisko ierīču uzraudzību;

41.6. tādu gadījumu analīzi, kas ir saistīti vai potenciāli saistīti ar nejaušu vai neparedzētu medicīnisku apstarošanu;

41.7. mēriekārtu izvēli aizsardzības pret jonizējošo starojumu mērījumu veikšanai;

41.8. praktizējošo ārstu un citu darbinieku apmācībām saistībā ar aizsardzību pret jonizējošo starojumu;

41.9. individuālo aizsarglīdzekļu izvēli un lietošanu;

41.10. klīniskā audita pasākumu veikšanu ārstniecības iestādēs;

41.11. citiem radiācijas drošības jautājumiem medicīnas jomā, t.sk. normatīvajiem aktiem atbilstošas dokumentācijas sagatavošanu.

42. Radiācijas drošības eksperts un medicīnas fizikas eksperts nepieciešamības gadījumā savstarpēji konsultējas.

**8. Eksperta atzinuma saturs un tajā ietveramās minimālās prasības**

43. Eksperts, gatavojot atzinumu, ņem vērā:

43.1.  darbību ar jonizējošā starojuma avotiem pamatojumu, ievērojot darbinieku, iedzīvotāju, kā arī pacientu apstarošanu, lai nodrošinātu, ka indivīdu vai sabiedrības labums, ko dod šādas darbības ar jonizējošā starojuma avotiem, ir lielāks par kaitējumu veselībai, ko tās var radīt;

43.2. jonizējošā starojuma avota ekspluatācijas apstākļu atbilstību ražotāja nosacījumiem;

43.3.  vai plānotās darbības ar jonizējošā starojuma avotiem nerada tiešus draudus darbiniekiem, iedzīvotājiem un videi;

43.4.  aprēķinus par plānoto un aprīkojumā iekļauto stacionāro aizsargbarjeru un individuālo aizsarglīdzekļu, aizsargspēju;

43.5. darbinieku un iedzīvotāju paredzamās dozas aprēķinus;

43.6. vairāku jonizējošā starojuma avotu iespējamo savstarpējo ietekmi;

43.7. citus faktus, kas nepieciešami eksperta atzinumā iekļaujamā viedokļa pamatošanai.

44. Šo noteikumu 43. punktā minētais eksperta atzinums ietver:

44.1. informāciju par jonizējošā starojuma avotu, tā tehniskajiem parametriem vai radioaktīvo avotu radioaktivitāti, kā arī izvērtējumu par potenciāliem apstarošanas gadījumiem un to rašanās iespējamību;

44.2. informāciju par jonizējošā starojuma avota paredzēto izmantošanu un tā lietošanas instrukciju, izvērtējot kļūdas, kas var rasties avota izmantošanā, un šo kļūdu iespējamās sekas;

44.3. jaunu darbību ar jonizējošā starojuma avotiem pamatojuma izvērtējumu, ja šādas darbības valstī līdz šim nav licencētas vai reģistrētas;

44.4. kontroles un pārraudzības zonu aprakstu un izvērtējumu par to atbilstību normatīvajiem aktiem par aizsardzību pret jonizējošo starojumu;

44.5.  plānoto un aprīkojumā iekļauto aizsarglīdzekļu aprakstu un izvērtējumu par to atbilstību normatīvajiem aktiem par aizsardzību pret jonizējošo starojumu;

44.6. jonizējošā starojuma avota ražotāja nosacījumu uzskaitījumu un izvērtējumu par to, vai nosacījumi ievēroti;

44.7. informāciju par aprēķināto paredzamo ikgadējo jonizējošā starojuma dozu darbiniekiem un iedzīvotājiem un tās atbilstību normatīvajos aktos par aizsardzību pret jonizējošo starojumu noteiktajiem limitiem.

45. Eksperta atzinums darbībām ar radioterapijas iekārtām, lineārajiem paātrinātājiem un radioaktīvajiem avotiem papildus šo noteikumu 44. punktā minētajai informācijai ietver izvērtējumu par iespējamām avārijas apstarošanas situācijām, ņemot vērā operatora iepriekšējo pieredzi un pieejamo informāciju par pieredzi ar līdzīga veida jonizējošā starojuma avotiem Latvijas Republikā un citās valstīs.

46. Eksperta atzinums darbībām ar radioaktīviem avotiem papildus šo noteikumu 44. punktā minētajai informācijai ietver izvērtējumu par radioaktīvā avota drošas lietošanas un drošas glabāšanas nosacījumiem, kā arī sākotnējo izvērtējumu par nākotnē nepieciešamajiem jonizējošā starojuma avota demontāžas un likvidēšanas nosacījumiem.

47. Eksperta atzinums radioaktīvo avotu transportēšanai, apkalpošanai (tehniskai apkopei), uzstādīšanai, remontam un demontāžas un likvidēšanas pakalpojumu veikšanai ietver informāciju par instrukcijām un procedūrām, kuras tiek ievērotas, veicot minētās darbības, un izvērtējumu par darbinieku aizsardzības pasākumiem. Atzinumā norāda informāciju par aprēķināto paredzamo ikgadējo jonizējošā starojuma dozu darbiniekiem un tās aprēķinos izmantotos pieņēmumus par darbinieku noslodzi, radioaktīvajiem avotiem, kopējo radioaktivitāti vai dozas jaudu.

48. Ja aprēķinātā paredzamā jonizējošā starojuma gada doza darbiniekiem un iedzīvotājiem pārsniedz normatīvajos aktos par aizsardzību pret jonizējošo starojumu noteiktos limitus, eksperta atzinums ietver izvērtējumu par papildus nepieciešamajiem pasākumiem, lai nodrošinātu aizsardzību pret jonizējošo starojumu.

49. Ja aprēķinātā paredzamā jonizējošā starojuma gada doza darbiniekiem un iedzīvotājiem nepārsniedz normatīvajos aktos par aizsardzību pret jonizējošo starojumu noteiktos limitus, bet pārsniedz operatora noteiktos dozas ierobežojumus, eksperta atzinums ietver izvērtējumu par aizsardzības pret jonizējošo starojumu optimizēšanai papildus nepieciešamajiem pasākumiem.

50. Izsniedzot atjaunotu eksperta atzinumu saskaņā ar normatīvajiem aktiem par darbību ar jonizējošā starojuma avotiem paziņošanu, reģistrēšanu un licencēšanu, atjaunotajā eksperta atzinumā ietver izvērtējumu par operatora iepriekšējo pieredzi, ņemot vērā radiācijas avāriju un negadījumu vēsturi, darbinieku saņemtās dozas, izmaiņas instrukcijās un procedūrās.

**9. Pārejas noteikumi**

51. Noteikumi stājas spēkā 2021. gada 1. jūlijā.

52. Sertifikāti, kas izsniegti līdz šo noteikumu spēkā stāšanās dienai, derīgi līdz tajos noteiktā darbības termiņa beigām.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs